钦定古今图书集成/方舆汇编/职方典/第1133卷 > 《游衡岳过汉阳双松亭留别族弟浮屠谈皓》
## 钦定古今图书集成/方舆汇编/职方典/第1133卷 > 《游衡岳过汉阳双松亭留别族弟浮屠谈皓》

前人

秦欺赵氏璧，却入邯郸宫。本是楚家玉，还来荆山中。
符彩照沧溟，精辉凌白虹。青蝇一相点，流落此时同。
卓绝道门秀，《谈元》乃支公。延罗结幽居，剪竹绕芳丛。
凉风拂户牖，天籁鸣虚空。忆我初来时，葡萄开景风。
今兹大火落，秋叶黄梧桐。水色梦沅湘，长沙去何穷。
寄书访衡峤，但与南飞鸿。